Jesús‑ni nna rágabe:
―Ttu benne biyú useꞌe chupa ka xiꞌin biyúe.
Nu gwexxaha rana tata gekaniha:
“Tata,
ulhaꞌa lheꞌe iyá nu tee gelu‑na nna bete nu ralhaa dhia.”
Nianna ulhaꞌabie lheꞌe nu tee geeha nna begwebie kana.
Bi bisá nuha nna chi bettupa nu gwexxaha nu ulhanaha nna biriana diana lheꞌe attu yiesi dittu.
Niha‑ba gwatseꞌe loona belhiu ge nu chi uxínaha;
benbana attiba rakaba leni.
Tti chi beyá nuha betseꞌe loona,
nianna tti bisiaru ttu ubina lheꞌe yiesi ata donaha,
nianna chi udulo biyasa geni.
Laꞌania nna tti ugíana gwadhona lo sina ge ttu ka nu tee geni do lheꞌe yiesiha.
Nuha nna udhelhana na ata yuꞌu ka kuchi geniha kini uyúna ka nuha.
Ttaka lana yalhá rituinna nna ridá leni gona nu ro ka kuchiha,
ttaka lanú rugwena na nu gona.
Niha‑ba dona nna tti botte dana nna rana:
“Ixeba ka nu yuꞌu riben sina ge tata kiaha tee tamaba nu rokana.
Neti nna doa nii rattia ubina.
Eyaꞌachilaa lisi tata kiaha nna upeye:
Tatoo,
neti chi betsetsia len Tata Do Yebáha lhe chi betsetsia len kwinalu lhe.
Nnanna labíru elha ralhaa gatta láya xiꞌinlu.
Biyúba neti attiba ruyúlu ka benne yuꞌu sina gelu‑na.”
Aníha‑ba uka nna beguꞌuna neda deyyana lisi tata geniha.
’Attili sa dedána idittuha nna chi bilani tata geniha na nna gwatua lebie na.
Nianna biresu ttebe gwatsábie na nna utesie kweꞌeni lhe utoe xxagani lhe.
Nu kwitiha nna rana:
“Tata to kia,
neti chi betsetsia len Tata Do Yebáha lhe chi betsetsia len kwinalu lhe.
Labíru elha ralha neti gatta láya xiꞌinlu.”
Ttaka tata geniha nna rabie ka nu riben sina geeha:
“¡Gwalugwe lele gwatalhea ttu xo tse nna gwaluguku na,
lhe anágaba nna gwalikuꞌu ttu beꞌe náni lhe gwalikuꞌu gwaracha niꞌani lhe,
anágaba nna gwataxxí ttu gwirri to,
ttu ka nu gwa rixenrukana nna gwalutti na kini goriꞌi uinriꞌi laní!
Kumu neti ukati chiba utti xiꞌinia‑ni,
ttaka nnanna nna gwa besia benbana.
Chiba binittina,
ttaka nnanna nna chiba beselana.”
Nianna tti uduloke laníha.
’Attu xiꞌin biyú xen ge uxtoha nna lheꞌexxiha‑ba rekina.
Tti beyekina deyyanaha nna tti besinna gaxxa kweꞌe yoꞌoha nna biyieninna yuꞌu ka nu rulha lhe raka gweyaꞌa lhe.
Nianna tti uxina ttu ka nu riben sina ge tata geniha nna unnaba tisana nuha,
rana na:
“¿Bíunna raka?”
Nubiyúha nna rana na:
“Laa betsiluha nuná besia.
Tata gelu‑na chi benie doelha kini utti ttu gwirri to ttu ka nu gwa rixenru,
kumu betsiluha gwa besia tsebana.”
Ttaka nubiyú xeniha nna yalhá bisaꞌa xxattinna.
Birula raka leni etaꞌana yoꞌo.
Aníha uka nna teeki biria tata geniha benie doelha loni ki betaꞌana yoꞌo.
Ttaka lana nna rana tata geniha:
“Lu gwa yu xeabalu,
ixe ida chi rixúa lo sina gelu nna ni tsa labí chi bedú disaa lolu;
ttaka nna lu niba ttu chiva to abittu chi betelu len neti ki unia laní len ka nu kwiti do tse lania.
¡Nnanna nna besia xiꞌinlu‑na,
chi gwatseꞌe loona belhiu geluha len ka nuila ruin satsa nna lu nna de elha gwedeaka lasi geni nna chi bettilu ttu gwirri rixen xxatta!”
Tata geniha nna bekabie geni,
ree na:
“Xiꞌini to kia,
lu satíaba do lenlu neti nna iyába nu tee kia‑ni,
gebalu nuní.
Ttaka nnanna nna raka doelha uinriꞌi laní lhe edeaka tenriꞌi kumu betsilu‑ni chiba uttina rakati,
nnanna nna gwa besia benbana.
Chiba binittina,
ttaka nnanna nna chiba beselana.”